Bejaarde en haar seun vir tweede keer op plaas aangeval(Argieffoto: Lorraine Claasen) Joekie Nortjé (82) en haar seun Johan (62) is Maandagoggend om 07:00 deur vier verdagtes oorval op hul plaas Nooitgedacht buite Louis Trichardt in Limpopo. Dit is die tweede aanval op Nortjé en haar seun in minder as ŉ jaar. Marcelle Maritz, provinsiale leier van die VF Plus in Limpopo, het gesê sy party is bekommerd oor plaasaanvalle en -moorde gedurende die afsonderingsperiode. “Hierdie aanval is ‘n duidelike bewys, veral gedurende die Covid-19-afsonderingsperiode, dat die polisie nie hul pligte sonder die bystand van plaas- en buurtwagte en gemeenskapspolisiëringsforums na behore kan nakom nie,” het hy gesê. Die VF Plus het die kwessie ook verlede week tydens ‘n vergadering met die premier van Limpopo, Stanley Mathabatha, duidelik gemaak dat die betrokke veiligheidstelsels weer in plek gestel moet word om die gemeenskap te beveilig en hulle te hulp te snel indien nodig. “Die boeregemeenskap is in die afsonderingsperiode in ‘n kwesbare posisie en die VF Plus se leier, dr. Pieter Groenewald, het reeds herhaaldelik versoek dat die nasionale regering en minister van polisie, Bheki Cele, private sekuriteitstrukture weer in werking stel.” Maroela Media wag op kommentaar van die polisie.